b'\n_START_ARTICLE_\nAntipsihotik\n_START_PARAGRAPH_\n\xc3\x81ntipsih\xc3\xb3tik, tudi nevrol\xc3\xa9ptik, je zdravilo ali u\xc4\x8dinkovina za zdravljenje psihoti\xc4\x8dnih motenj, zlasti shizofrenije.\n_START_SECTION_\nPoimenovanje\n_START_PARAGRAPH_\nIzraza antipsihotik in nevroleptik sta se zlasti v preteklosti uporabljala kot sopomenki, danes pa se izraz nevroleptik rabi kot drugi izraz za klasi\xc4\x8dne antipsihotike (katerih u\xc4\x8dinek temelji na blokadi dopaminskih receptorjev D\xe2\x82\x82). Ime nevroleptik poudarja motori\xc4\x8dni u\xc4\x8dinek zdravil, ki nastane kot posledica antagonizma dopaminskih receptorjev v ekstrapiramidnem sistemu. Novej\xc5\xa1e antipsihotike, ki delujejo tudi na druge receptorje in izkazujejo manj ne\xc5\xbeelenih u\xc4\x8dinkov kot klasi\xc4\x8dni antipsihotiki, imenujemo atipi\xc4\x8dni antipsihotiki.\n_START_SECTION_\nZgodovina\n_START_PARAGRAPH_\nAntipsihotiki so v uporabi ve\xc4\x8d kot 50 let. V petdesetih letih prej\xc5\xa1njega stoletja se je kot prvi za\xc4\x8del klini\xc4\x8dno uporabljati_NEWLINE_klorpromazin._NEWLINE_Prvi atipi\xc4\x8dni antipsihotik je bil klozapin, ki so ga odkrili leta 1960, vendar zaradi hudih ne\xc5\xbeelenih u\xc4\x8dinkov na kostni mozeg ni bil registriran za uporabo. Registrirali so ga \xc5\xa1ele leta 1989 za zdravljenje t. i. neodzivnih shizofrenij. Sledil je razvoj novej\xc5\xa1ih u\xc4\x8dinkovin: risperidona, olanzapina, kvatiepina, ziprazidona ...\n_START_SECTION_\nUporaba\n_START_PARAGRAPH_\nVe\xc4\x8dina antipsihotikov je registrirana za zdravljenje shizofrenije. Dodatno so atipi\xc4\x8dni antipsihotiki registrirani za bipolarno motnjo (zdravljenje akutne psihoze ali manije) in za dolgotrajno uporabo v preventivi ponovnega poslab\xc5\xa1anja shizofrenije ali bipolarne motnje razpolo\xc5\xbeenja). Ameri\xc5\xa1ki Urad za prehrano in zdravila je nekaterim atipi\xc4\x8dnim antipsihotikom raz\xc5\xa1iril indikacijo tudi na motnje avtisti\xc4\x8dnega spektra (aripiprazol, risperidon) in za zdravljenje hude depresivne epizode (aripiprazol, asenapin, paliperidon, kvetiapin, klozapin).'